《峡山古调》
宋代·杜曾

滥觞岷山侧，朝宗盖自然。
沸沸出幽窦，滔滔成巨川。
深流疑彻地，远势欲浮天。
万石攒若斗，一流泻如悬。
二蜀通货博，三峡为防坚。
上下比难险，往来争泝沿。
冲高濆气盛，转急汹形圆。
行人戒仲夏，招子尚耆年。
风波虽灭裂，滩碛且丛骈。
湍声混蛮市，涨润入畲田。
旁临股且粟，顺下目无前。
浮沫逢槎聚，垂瀑依岸穿。
哀猿藏森耸，渴鹿听潺湲。
幽胜祠宇密，倾危村舍联。
寒沙淹宿雨，暖溆罩春烟。
青芜随远曲，白鸟戏轻涟。
常经祗名利，旧隐多神仙。
至清逃鰌鱓，极奥容鲟鳣。
楚臣忠义郁，巫女威福专。
龙骧战具敏，鲧嗣导功全。
瞿唐十里暗，滟滪一邱偏。
砥柱未足擬，吕梁诚浪传。
伊予非智者，被命徒勉旃。
尺短纠列郡，寸进乘孤船。
一步一篙探，百丈百夫牵。
通夕但耿耿，终日惟乾乾。
废职罹罪罟，委命通化甄。
寄言千金子，狂狷可闻焉。

作者简介：宋濮州雷泽人，字孝先。举进士。为苏州司法参军，改颍州团练判官。明于法律，于宋朝律令屡有建议，皆被采纳。仁宗庆历中，累官吏部郎中。